作者:韓玉
標題:賀新郎
內容:睡起簾櫳靜。□金鋪、春幃半卷，寶香菸冷。門外落花風不定。糝糝亂紅堆徑。誰喚做、春愁如病。零亂雲鬟慵梳掠，傍菱花、羞對孤鸞影。情易感，恨難醒。沙邊柳外當時景。記分攜、離筵乍闋，去帆初整。盡舉棹歌和淚聽。雲淡水寒煙暝。空愴望、樓高天迥。猶未歸來何處也，日長時、不念人孤另。書謾寫，雁誰倩。